Boland Landbouskool - OMSENDBRIEF 26 VAN 2019
Baie dankie aan al ons ouers en oud-skoliere wat ons ondersteun het tydens interskole 2019. Alhoewel dit 'n langnaweek was, is ons dankbaar vir almal wat die moeite en onkoste aangegaan het om ons skool en seuns te ondersteun.
Ek glo dat dit baie waardeer word, al word dit nie noodwendig deur die seuns gesê nie. Baie geluk aan al die spanne wat deursettingsvermoë gewys het en die swart trui op 'n beter plek gelaat het. Een uitstaande eienskap van 2019, is dat ons seuns nooit ophou glo en speel het vir hulle span en spanmaats nie.
Ons is opgewonde om volgende week te begin met ons somerprogram en wens alle sportmanne sterkte toe.
Een van die hoogtepunte tydens die Interskole-week, is die kies van Mnr Boland. Baie geluk aan Wilru Burger (Mnr Boland 2018), Herman Fourie (2de) en Corné Smith (3de). Jan Laubscher is aangewys as Mnr Persoonlikheid en Jaunu Olivier as Mnr Fotogenies.
Ons wil net vir Marcelle Brink en haar span bedank vir al hulle moeite en harde werk. Wees verseker dat die seuns dit baie waardeer het. Lizanne Ferreira
VOORKOMS VAN ONS LEERDERS
In 'n poging om ons leerders se voorkoms op die standaard te hou waarop ons as Landbouers kan trots wees, vra ons die samewerking van ons ouers in die volgende verband.
Kom ons maak seker dat ons seuns 'n skoenpolitoerstel het om hulle skoene skoon te maak, 'n lap om hulle baadjies na 'n dag by die skool af te vee en netjies in sy kas te kan ophang en 'n skeermes en skeerroom vir 'n gladde en netjiese voorkoms. Aangesien ons seuns baie aktief is, sweet hulle baie. Maak asseblief seker dat hulle deodorant het.
Kom ons moedig ons seuns aan om te alle tye trots te wees op hul voorkoms. Baie dankie vir u samewerking in hierdie verband. Prieur du Plessis
Die kaartjie moet saamgebring word na die funksie vir 'n gelukkige trekking.
Sal al die leerlinge wat verlede jaar by die prysuitdeling bekers ontvang het, dit asseblief terugbring skool toe. Maak asseblief seker dat dit duidelik gemerk is om verwarring te voorkom, bv. plak 'n papiertjie met jou naam en waarvoor jy die beker ontvang het, binne-in. Ons sal dit waardeer as dit skoon terugkom. Julle kan dit by ontvangs ingee. Ronél Bernardo